Illum, l-ambaxxaturi għall-UE qablu dwar il-pożizzjoni tal-Kunsill dwar żewġ proposti leġislattivi li ser jilliberaw fondi biex jiġu indirizzati l-effetti tat-tifqigħa ta' COVID-19. Minħabba l-urġenza tas-sitwazzjoni, iż-żewġ proposti ġew approvati mingħajr emendi. L-hekk imsejħa Inizjattiva ta' Investiment fir-Rispons għall-Coronavirus ser tqiegħed għad-dispożizzjoni €37 biljun f'fondi ta' Koeżjoni lill-istati membri biex jiġu indirizzati l-konsegwenzi tal-kriżi. Madwar €8 biljun f'likwidità ta' investiment ser jiġu rilaxxati minn prefinanzjament mhux minfuq fl-2019 għal programmi taħt il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd. Il-miżura ser tipprovdi wkoll aċċess għal €29 biljun f'finanzjament strutturali madwar l-UE għall-2020. L-infiq fuq ir-rispons għall-kriżijiet ser ikun disponibbli mill-1 ta' Frar 2020. Il-miżuri l-ġodda ser jappoġġaw lill-SMEs biex itaffu n-nuqqas serju ta' likwidità li jirriżulta minħabba l-pandemija, kif ukoll ser isaħħu l-investiment fil-prodotti u s-servizzi meħtieġa biex jissaħħaħ ir-rispons għall-kriżijiet tas-servizzi tas-saħħa. L-istati membri ser ikollhom ukoll aktar flessibbiltà biex jittrasferixxu fondi bejn il-programmi biex jgħinu dawk l-aktar milquta ħażin. L-ambaxxaturi għall-UE approvaw ukoll mingħajr emenda proposta leġislattiva biex jiġi estiż il-kamp ta' applikazzjoni tal-Fond ta' Solidarjetà tal-UE biex ikopri l-emerġenzi tas-saħħa pubblika. Il-fond kien inizjalment stabbilit biex jgħin lill-istati membri u lill-pajjiżi ta' adeżjoni jittrattaw l-effetti ta' diżastri naturali. L-inklużjoni ta' emerġenzi tas-saħħa pubblika ser tippermetti lill-Unjoni tgħin biex jiġu indirizzati l-ħtiġijiet immedjati tan-nies waqt il-pandemija tal-coronavirus. L-għan huwa li jiġu kkumplementati l-isforzi tal-pajjiżi kkonċernati. Il-passi li jmiss Il-Parlament Ewropew issa ser ikollu bżonn jilħaq qbil dwar il-pożizzjoni tiegħu dwar il-miżuri l-ġodda. Ladarba jkun hemm qbil, il-Kunsill mistenni jadotta l-miżuri bi proċedura bil-miktub. Proposta għal regolament dwar l-Inizjattiva ta' Investiment fir-Rispons għall-Coronavirus Proposta għal regolament li jestendi l-kamp ta' applikazzjoni tal-Fond ta' Solidarjetà tal-UE